**Rovio Entertainment Oyj**, lyhyesti **Rovio** on suomalainen pelinkehittäjäyhtiö. Yhtiö perustettiin vuonna 2003 nimellä *Relude*. Vuonna 2005 nimi vaihtui Rovio Mobileksi ja vuonna 2011 Rovio Entertainmentiksi. Rovio on tunnettu parhaiten pelistään *Angry Birds*, joka on tehty älypuhelimille sekä tietokoneille.

Joulukuussa 2020 Rovio nimitti Alexandre Pelletier-Normandin Rovion uudeksi toimitusjohtajaksi.

Historia
--------

Yrityksen aiempi logo.
### Relude

Vuonna 2003 kolme opiskelijaa Teknillisestä korkeakoulusta (nykyisin Aalto-yliopiston teknillinen korkeakoulu), Niklas Hed, Jarno Väkeväinen ja Kim Dikert, osallistuivat mobiilipelikilpailuun Assembly Demo Partyilla Nokian ja HP:n sponsoroimina. He voittivat kilpailun pelillään *King of the Cabbage World*, jonka myötä he perustivat oman yhtiönsä nimeltä Relude. *King of the Gabbage World* myytiin Sumea-yhtiölle (nykyisin Digital Chocolate), ja nimettiin uudelleen *Mole Wariksi*, jota mainostettiin ensimmäisenä moninpelimobiilipelinä maailmassa.

Tammikuussa 2005 Relude sai ensimmäiset investointinsa bisnesenkeliltä ja yhtiö muutti nimensä Rovio Mobileksi.

### iPhonen valloitus

Rovio päätti keskittyä iPhone-pelien tekemiseen vuoden 2009 aikana. Alkuvuoteen mennessä 12-henkinen pelitalo oli tehnyt yhteensä 51 mobiilipeliä, joista suurin osa oli javapelejä. Koska App Storessa oli niin paljon sovelluksia, Rovio tarvitsi erottuakseen hyvän pelin. Jaakko Iisalo alkoi konseptoida peliä, ja keväällä 2009 hänellä oli kymmenen erilaista ideaa esiteltäväksi. Hänen hahmoideansa pyöreistä linnuista valittiin jatkokehitykseen. *Angry Birds* laitettiin App Storeen joulukuussa 2009, ja viiden kuukauden päästä se oli palvelun ladatuin sovellus Yhdysvalloissa. Peli pysyi melkein kaksi vuotta listan kärjessä tai sen tuntumassa, ollen vielä vuoden päästä julkaisustaan listan ykkönen. Lyhyessä ajassa sadat miljoonat ihmiset olivat ladanneet pelin.

Rovio tiedotti kesäkuussa 2011 ostaneensa helsinkiläisen animaatiostudio Kombon. Rovio maksoi kaupan käteisellä ja osakkeilla, mutta kauppahintaa ei kerrottu julkisuuteen. Kombo oli peliyhtiö Rovion ensimmäinen yrityskauppa animaatiopuolella. Rovion aiemmat hankinnat olivat olleet pelialan yrityksiä. Rovio kertoi tavoittelevansa kaupan avulla laajentumista animaatiosisällöissä, ja yritysjärjestelyn jälkeen Kombo keskittyi tekemään animaatiotuotantoa pelkästään Rovion tarpeisiin.

Heinäkuussa 2011 Rovio Mobile muutti nimensä Rovio Entertainmentiksi.

Vuoden 2011 lopulla Lappset Group solmi Rovio Entertainmentin kanssa sopimuksen Angry Birds -leikkipuistoista, joita rakennettiin muun muassa Tampereelle ja Rovaniemelle.

Maaliskuussa 2012 Rovio osti suomalaisen Futuremark-yhtiön pelistudion Futuremark Games Studiosin. Kaupassa Futuremark Games Studiosin yhdeksän työntekijää siirtyivät Roviolle. Kaupan arvoa ei julkistettu.

Toukokuussa 2012 Rovio tiedotti tulostiedoistaan ensi kertaa julkisesti. Vuonna 2010 yrityksellä oli 24 työntekijää ja liikevaihto oli 10 miljoonaa euroa. Vuonna 2011 työntekijöitä oli vastaavasti 224 ja liikevaihto oli kasvanut 75,4 miljoonaan euroon, josta liikevoitto ennen veroja oli 48 miljoonaa. Samalla yhtiö tiedotti valmistautuvansa pörssiin listautumiseen. Samassa kuussa Rovio ilmoitti hankkineensa oikeudet Mystery Coconutin ja Snappy Touchin alun perin kehittämään *Casey’s Contraptions* -peliin ja ryhtyi markkinoimaan sitä uudella, helpommin lausuttavalla nimellä *Amazing Alex*. Peli julkaistiin heinäkuussa 2012.

### Angry Birdsin suosio hiipuu

Rovion entinen pääkonttori HTC Keilaniemessä Espoossa
Vuoden 2012 aikana App Storen kolmen kärki oli pitkään Rovion ja Supercellin hallussa; *Angry Birds* -pelien suosio alkoi kuitenkin osoittaa hiipumisen merkkejä. Vuonna 2012 julkaistu pelisarjan viides osa *Angry Birds Star Wars* nousi vielä listaykköseksi, mutta sen jälkeen julkaistut sarjan pelit eivät ole päässeet listan kärkeen. Suosituimmiksi peleiksi ovat nousseet ilmaiseksi ladattavat pelit, joiden ansaintamalli perustuu mikromaksuihin. *Angry Birdsin* kaltaiset latauksen yhteydessä maksettavat pelit ovat puolestaan menettäneet suosiotaan. Rovio julkaisi ensimmäisen ilmaispelinsä vasta vuonna 2013, yli vuoden Supercellin jälkeen.

Vuonna 2012 Rovio teki voittoa 77 miljoonaa euroa, mutta seuraavana vuonna voittoa oli jo puolet vähemmän: 36 miljoonaa euroa. Vuonna 2014 tulos romahti: liikevoitto pieneni neljännekseen, vaikkakin liikevaihto laski vain 9 %. *Angry Birdsin* oheistuotteiden tulot olivat melkein puolittuneet mutta pelien myyntitulot hieman lisääntyneet. Rovio ei kuitenkaan ole onnistunut siirtämään menestystään ilmaispeleihin kilpailijoidensa Kingin ja Supercellin tapaan. Rovion suurin projekti on vuonna 2016 ensi-iltansa saanut *Angry Birds -elokuva*, jonka budjetti oli 75 miljoonaa euroa ja jonka markkinointiin ja jakeluun käytettiin sata miljoonaa euroa. Se tekee elokuvasta Suomen kaikkien aikojen kalleimman. Elokuva tuotti lipputuloina maailmanlaajuisesti yli 350 miljoonaa dollaria.

Kesäkuussa 2013 Harri Koposen korvasi operatiivisena johtajana Teemu Suila, joka on aiemmin toiminut yhtiöissä Nokia ja Nokia Siemens Networks.

Rovio aloitti elokuussa 2015 YT-neuvottelut, joiden seurauksena se irtisanoi 213 työntekijää. Alle vuoden toimitusjohtajana toiminut Pekka Rantala jätti tehtävänsä vuoden 2016 alussa. Hänen tilalleen tuli Kati Levoranta. Rovio odotti toukokuussa 2016 levitykseen tulleesta *Angry Birds -elokuvasta* uutta nostetta myös yrityksen pelimyynnille.

Rovion markkinoinnista ja liiketoiminnan kehittämisestä vastannut Peter Vesterbacka jätti yrityksen kesäkuussa 2016.

Syyskuussa 2017 Rovio listautui Helsingin pörssiin hintaan 11,50 euroa, mutta helmikuussa 2018 jolloin Rovio julkisti alkaneen vuoden näkymät, osakkeen hinta putosi muutamassa tunnissa noin puoleen ja on asettunut 4–5 euron välille.

Vuonna 2018 yhteistyö Lappset Groupin kanssa loppui.

3. kesäkuuta 2020 Rovio osti tanskalaisen Darkfire Games -mobiilipelistudion. Studio jatkaa nimellä Rovio Kööpenhamina.

Vuonna 2021 liikevaihto oli 286,2 miljoonaa euroa ja voittoa oli 43,7 miljoonaa euroa. 276,4 miljoonaa euroa liikevaihdosta oli suoraan peleistä.

Tammikuussa 2022 Rovio julkaisi *Angry Birds Journey* -pelin soft launchina.

Yrityksen myynti
----------------

Israelilainen peliyritys Playtika teki tammikuussa 2023 ei-sitovan tarjouksen 9,05 euroa osakkeelta, yhteensä 680 miljoonaa euroa, Rovion ostamisesta. Keskustelut päättyivät maaliskuun loppupuolella tuloksettomina. Kaupan kaatumista ei pidetty yllätyksenä, sillä Playtikan maine on Nordean ja Inderesin jo helmikuun alussa tekemän arvion mukaan "kyseenalainen". Rovio käy keskusteluja muidenkin yritysten kanssa.

Huhtikuussa 2023 japanilainen Sega teki ostotarjouksen 9,25 euroa osakkeelta, joka on yhteensä 706 miljoonaa euroa. Aiemmin *Wall Street Journal* arveli Segan tekevän noin 900 miljoonan euron tarjouksen. Yhteistyökumppanina Segaa pidetään parempana vaihtoehtona kuin aiemman tarjouksen tehneitä. Rovion merkittävänä etuna mainitaan Beacon, joka on alusta pelien kehitykseen, julkaisuun, päivittämiseen, käyttäjien hallintaan ja muihin asioihin, jolloin pelien kehittäjät voivat keskittyä varsinaisen pelin kehitykseen. Suurin osa Segan mobiilipelien tuloista on peräisin Japanin markkinoilta ja Rovion hankkiminen täydentää sen muissa maissa tapahtuvaa liiketoimintaa.

Myynti Segalle varmistui 10. elokuuta 2023 kun Rovio tiedotti, että 96,3 prosenttia osakkeenomistajista on hyväksynyt ostotarjouksen.

Julkaistut pelit
----------------

| Vuosi | Nimi | Alusta(t) |
| --- | --- | --- |
| 2022 | *Angry Birds Journey* |  |
| 2021 | *Angry Birds Reloaded* |  |
| 2020 | *Hardhead Squad* |  |
| 2020 | *Angry Birds: Legends* |  |
| 2019 | *The Angry Birds Movie 2: Under Pressure VR* | PlayStation 4 |
| 2018 | *Angry Birds: Dream Blast* |  |
| 2017 | *Angry Birds: Match* |  |
| 2016 | *Angry Birds Blast* |  |
| 2015 | *Angry Birds 2* |  |
| 2014 | *Angry Birds Stella* |  |
| 2014 | *Angry Birds Epic* |  |
| 2014 | *Retry* | Android, iOS |
| 2013 | *Angry Birds Go!* |  |
| 2013 | *Angry Birds Star Wars II* |  |
| 2012 | *Angry Birds Star Wars* |  |
| 2012 | *Angry Birds Trilogy* | Xbox 360, PlayStation 3, Nintendo 3DS |
| 2012 | *Bad Piggies* | iOS, Android, Windows, OS X |
| 2012 | *Amazing Alex* | iOS, Android |
| 2012 | *Angry Birds Space* |  |
| 2011 | *Angry Birds Rio* |  |
| 2010 | *Angry Birds Seasons* |  |
| 2009 | *Angry Birds* | iOS, N900 (2009), Palm webOS, Android, Symbian (2010), Windows Phone 7, Chrome- ja Facebook-peli |
| 2009 | *Bounce Evolution* | N900 |
| 2009 | *Bounce Tales* | N-Gage |
|  | *Bounce Touch* | N-Gage |
| 2008 | *Bounce Boing Voyage* | N-Gage |
| 2008 | *Burger Rush* | J2ME |
| 2007 | *Burnout* | J2ME |
|  | *Collapse Chaos* | J2ME |
| 2006 | *Cyber Blood* | J2ME |
| 2006 | *Darkest Fear* | iOS (2009), J2ME (2005) |
| 2007 | *Darkest Fear 2: Grim Oak* | J2ME |
| 2007 | *Darkest Fear 3: Nightmare* | J2ME |
| 2006 | *Desert Sniper* | J2ME |
| 2007 | *Dragon & Jade* | J2ME |
|  | *Formula GP Racing* | J2ME |
| 2008 | *Gem Drop* | J2ME |
|  | *Marine Sniper* | J2ME |
|  | *Mole War* | J2ME |
| 2006 | *Need for Speed: Carbon* | J2ME |
| 2006 | *Paid to Kill* | J2ME |
| 2008 | *Paper Planes* | J2ME |
| 2007 | *Patron Angel* | J2ME |
|  | *Playman Winter Games* | J2ME |
| 2008 | *Shopping madness* | J2ME |
|  | *Space Impact: Meteor Shield* | N97, J2ME |
| 2007 | *Star Marine* | J2ME |
|  | *Sumea Ski Jump* | J2ME |
|  | *Swat Elite Troops* | J2ME |
|  | *US Marine Corps Scout Sniper* | J2ME |
|  | *Totomi* | iPhone, Flash, J2ME |
| 2006 | *War Diary: Burma* | J2ME |
| 2006 | *War Diary: Crusader* | J2ME |
| 2006 | *War Diary: Torpedo* | J2ME |
| 2006 | *Wolfmoon* | J2ME |
|  | *X-Factor 2008* | J2ME |

Elokuvat
--------

* *Angry Birds -elokuva* (2016)
* *Angry Birds -elokuva 2* (2019)

Tunnustukset
------------

Rovio valittiin tutkimusyhtiö T-Media Oy:n Luottamus&Maine-tutkimuksessa vuonna 2013 Suomen toiseksi maineikkaimmaksi yritykseksi.

Lähteet
-------

* Kuorikoski, Juho: *Sinivalkoinen pelikirja – Suomen pelialan kronikka 1984–2014*. Saarijärvi: Fobos Kustannus, 2014. ISBN 978-952-67937-1-9.

### Viitteet

1. ↑  Vuosikertomus 2018 (PDF) Rovio Entertainment Oyj. Viitattu 14.9.2019.
2. 1 2 3 4  Annual report 2019 (PDF) Rovio Entertainment Oyj. Viitattu 8.2.2021.
3. ↑  Rovio Entertainment Financial Statement Bulletin Jan-Dec 2018 (PDF) Rovio Entertainment Oyj. Viitattu 8.2.2021.
4. ↑  Rovio Entertainment Patentti- ja rekisterihallitus & Verohallinto.  Arkistoitu 8.8.2014. Viitattu 26.4.2013.
5. ↑  Rovio nimitti uuden toimitusjohtajan *is.fi*.  21.12.2020. Taloussanomat. Viitattu 21.12.2020.
6. ↑  Koistinen, Olavi: Näin syntyi suomalainen peliteollisuus *HS Kuukausiliite*.  9.11.2013. Helsingin Sanomat. Viitattu 15.4.2015.
7. 1 2 3  Saarinen, Juhani: Rovio ei pysy enää kilpailijoiden vauhdissa *hs.fi*.  7.9.2014. Helsingin Sanomat. Viitattu 14.6.2015.
8. ↑  Vaalisto, Heidi: Angry Birdsin tekijä osti animaatiostudion *Digitoday*.  1.6.2011. Ilta-Sanomat. Viitattu 11.11.2017.
9. 1 2  Vihaiset linnut saivat lähteä – leikkipaikkavalmistaja Lappset vaihtaa Angry Birdsit Muumeihin *Yle Uutiset*. Viitattu 9.8.2019.
10. ↑   (Arkistoitu – Internet Archive)
11. ↑  Turtola, Ilona: Rovio paljasti tulostietojaan ensimmäistä kertaa *Yle Uutiset*.  7.5.2012. Viitattu 13.11.2017.
12. ↑  Hirsimäki, Tiina: Rovio paljasti uuden pelinsä nimen *Yle Uutiset*.  11.5.2012. Viitattu 13.11.2017.
13. ↑  Saarinen, Juhani: Rovion tulos romahti – pelastusta haetaan Suomen kalleimmalla animaatiolla *hs.fi*.  19.3.2015. Helsingin Sanomat. Viitattu 14.6.2015.
14. ↑  Elokuva-arvostelu: Yhden tähden Angry Birds -elokuva 2 on olemassa, jotta Rovio saisi pelejään kaupaksi, huomion varastavat vessahuumori ja hyllyvät pyllyt *Helsingin Sanomat*.  8.8.2019. Viitattu 9.8.2019.
15. ↑  Santaharju, Teija: Rovio palkkasi uuden johtajan - Harri Koponen lähtee *Yle Uutiset*.  10.6.2013. Viitattu 13.11.2017.
16. ↑  Rovio irtisanoo 213 *Ilta-Sanomat*.  21.10.2015. Viitattu 13.11.2017.
17. ↑  Rovio vaihtaa toimitusjohtajaa toisen kerran vuoden sisään *Ilta-Sanomat*.  9.12.2015. Viitattu 13.11.2017.
18. ↑  Rovio laihdutti kuntoon – odottaa fuusiota tai ostoja *Taloussanomat*.  10.12.2015. Viitattu 13.11.2017.
19. ↑  Hartikainen, Jarno: Peter Vesterbacka jättää peliyhtiö Rovion *HS.fi*.  21.6.2016. Viitattu 22.6.2016.
20. ↑  Mannermaa, Jaakko: Rovio listautuu Helsingin pörssiin – brändille haetaan lisää tunnettuutta *Yle Uutiset*.  5.9.2017. Viitattu 13.11.2017.
21. ↑  Rovion osakekurssi romahti kahdessa synkässä tunnissa helmikuussa - miten yritykselle ja Angry Birdseille kuuluu nyt? *iltalehti.fi*. Viitattu 16.10.2018.
22. ↑  Rovio Entertainment on ostanut Kööpenhaminassa sijaitsevan Darkfire Games -mobiilipelistudion Rovio. Viitattu 7.7.2020. (englanniksi)
23. 1 2 3  James Batchelor: Rovio reports record Q4 revenues of €286.2 million *gamesindustry.biz*.  11.2.2022. Viitattu 14.2.2022. (englanniksi)
24. ↑  Roviota ei myydä ainakaan Israeliin. Helsingin Sanomat 23.3.2023 S. A 32 Artikkelin verkkoversio
25. ↑  Anna Näveri & Juha-Matti Mäntylä: Sega tarjoaa Roviosta odotuksia vähemmän – kannattiko peliyhtiöihin sijoittaa? *yle.fi*.  17.4.2023. Viitattu 17.4.2023.
26. ↑  Heidi Sullström: Pelialan asiantuntija: Rovion mobiiliosaaminen ja vahvat brändit olisivat luonteva laajennus sitä havittelevalle pelijätille Segalle *yle.fi*.  15.4.2023. Viitattu 17.4.2023.
27. ↑  James Batchelor: Why did Sega buy Rovio? *gamesindustry.biz*.  3.5.2023. Viitattu 14.6.2023. (englanniksi)
28. ↑  James McWhirter: How acquiring Rovio empowers Sega to grow its IP and global games business *gamedeveloper.com*.  20.4.2023. Viitattu 14.6.2023. (englanniksi)
29. ↑  Topias Peltonen: Rovion myynti Segalle varmistui *yle.fi*.  10.8.2023. Viitattu 10.8.2023.
30. ↑  Heikki Nivaro: Kone on huippu, Talvivaara mutasarjaa  18.9.2013. Talouselämä. Viitattu 30.12.2015.

Aiheesta muualla
----------------

* Virallinen sivusto
* Ylen Elävä arkisto: Vihaiset linnut lensivät maailman huipulle
* Mobygames-sivustolla (englanniksi)
* videogames.fi

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Suomalaiset videopeliyritykset |
| --- |
|  |
| 15 suurinta (2022) | Supercell • Small Giant Games • Rovio • Seriously • Reworks • Remedy Entertainment • Yousician • Next Games • Fingersoft • Lightheart • Housemarque • Sulake • Futureplay • Panzerdog • RedLynx
 |
|  |
| Muita | 10tons • Almost Human • Alternative Games • Bugbear Entertainment • Colossal Order • Everywear Games • Fingersoft • Futuremark Games Studio • Gamelion • Grand Cru • Frozenbyte • Iceflake Studios • LudoCraft • Mekiwi • Nitro Games • PlayRaven • Reborn Games • Red Stage Entertainment • Secret Exit • Star Arcade • Skydome Entertainment • Shiver Games • Small Giant Games • TicBits • Tracktwenty
 |
|  |
| Lakkautettuja | Farmind • Fathammer • Mr. Goodliving • Ninai Games • Recoil Games • Rival Games • Sumea (Digital Chocolate) • Teknopiste • Turmoil Games • Universomo • Wargaming Helsinki
 |
|  |
| Suurimmat yritykset mitattuna liikevaihdon mukaan, Talouselämä 2022 |

 |